REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/47-24

9. maj 2024. godine

B e o g r a d

ZAPISNIK

SA OSME SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 9. MAJA 2024. GODINE

Sednica je počela u 11,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Ivana Nikolić, Olja Petrović, Miloljub Albijanić, Aleksandar Jugović, Goran Milić, Stefan Kitanović, Snežana Paunović, Jelena Milošević, Miroslav Aleksić i Dragana Rakić.

Sednici nisu prisustvovali članovi Odbora: Darko Laketić, Đorđe Komlenski, Branimir Jovanović, Branko Lukić, Stefan Janjić i Vojislav Mihailović.

Sednici su prisustvovali zamenici članova Odbora: Miroslav Petrašinović, zamenik Darka Laketića, Bojan Torbica, zamenik Đorđa Komlenskog, Jasmina Karanac, zamenik Branimira Jovanovića i Verica Milanović, zamenik Stefana Janjića.

Sednici su na poziv predsednika Odbora prisustvovali: Dragica Jorgović, član Saveta Komisije za kontrolu državne pomoći i dr Duško Pejović, predsednik Državne revizorske institucije.

Predsednik Odbora je predložio da se predloženi dnevni red dopuni tačkom: „Utvrđivanje predloga odluke o izmenama Odluke o organizaciji i radu Službe Narodne skupštine“, obrazloživši predlog postojanjem potrebe da Odbor, u skladu sa ovlašćenjem iz Poslovnika, utvrdi predlog akta, kojim se sprovodi Preporuka broj 9 Izveštaja ODIHRA. Prema toj preporuci, neophodno je uvođenje posebne, stalne službe, koja bi pružala stručnu podršku Republičkoj izbornoj komisiji, obrazovanjem „stalnog sekretarijata“, budući da su do sada stručnu pomoć Riku pružali zaposleni Narodne skupštine, uz svoje redovne aktivnosti.

Na predlog predsednika, Odbor je predloženi dnevni red sednice, jednoglasno dopunio tačkom - „Utvrđivanje predloga odluke o izmenama Odluke o organizaciji i radu Službe Narodne skupštine“, kao 9. tačkom.

Predsednik Odbora je obrazložio da je na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine, podneo predlog da Odbor obavi zajednički jedinstveni pretres o tačkama 1.- 8. predloženog dnevnog reda.

Na predlog predsednika, Odbor je, većinom glasova, prihvatio predlog za spajanje rasprave.

Shodno članu 93. stav 3. Poslovnika Narodne skupštine, Odbor je, na predlog predsednika, jednoglasno utvrdio dnevni red Osme sednice, sa dopunjenom tačkom 9, u celini:

D n e v n i r e d:

- usvajanje zapisnika sa Treće sednice Odbora -

1. Razmatranje ostavke koju je na funkciju narodnog poslanika podnela Sandra Božić (01 broj: 118-1207/24 od 07. maja 2024. godine);

2. Razmatranje zahteva Komisije za kontrolu državne pomoći za pribavljanje saglasnosti za zasnivanje radnog odnosa sa novim licima u 2024. godini (21 broj 112-2483/23 od 27. decembra 2023. godine i 02. aprila 2024. godine);

3. Razmatranje zahteva Državne revizorske institucije za pribavljanje saglasnosti za zasnivanje radnog odnosa sa novim licima u 2024. godini (21 broj 112-1112/24 od 25. aprila 2024. godine);

4. Razmatranje zahteva Nenada Milojičića, narodnog poslanika, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj:120-1051/24 od 19. aprila 2024. godine);

5. Razmatranje zahteva Gorana Spasojevića, narodnog poslanika, za pribavljanje mišljenja za obavljanje druge javne funkcije (21 broj: 02-1061/24 od 22. aprila 2024. godine);

6. Razmatranje obaveštenja generalnog sekretara o izricanju mera održavanja reda na Prvoj sednici Prvog redovnog zasedanja, održanoj 22. aprila 2024. godine (03 broj 120-1099/24 od 23. aprila 2024. godine);

7. Razmatranje obaveštenja generalnog sekretara o izricanju mera održavanja reda na Prvoj posebnoj sednici u Četrnaestom sazivu, održanoj 1. maja 2024. godine (21 broj 120-1220/24 od 8. maja 2024. godine);

8. Razmatranje obaveštenja generalnog sekretara o izricanju mera održavanja reda na Prvoj posebnoj sednici u Četrnaestom sazivu, održanoj 2. maja 2024. godine (21 broj 120-1221/24 od 8. maja 2024. godine);

9. Utvrđivanje predloga odluke o izmenama Odluke o organizaciji i radu Službe Narodne skupštine.

\* \* \*

Pre prelaska na rad po utvrđenom dnevnom redu, Odbor je, većinom glasova, bez primedaba, usvojio zapisnik sa Treće sednice Odbora.

**Prva, Druga, Treća, Četvrta, Peta, Šesta, Sedma i Osma tačka dnevnog reda:** Razmatranje ostavke koju je na funkciju narodnog poslanika podnela Sandra Božić; Razmatranje zahteva Komisije za kontrolu državne pomoći za pribavljanje saglasnosti za zasnivanje radnog odnosa sa novim licima u 2024. godini i zahteva Državne revizorske institucije za pribavljanje saglasnosti za zasnivanje radnog odnosa sa novim licima u 2024. godini; Razmatranje zahteva Nenada Milojičića, narodnog poslanika, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice; Razmatranje zahteva Gorana Spasojevića, narodnog poslanika, za pribavljanje mišljenja za obavljanje druge javne funkcije; Razmatranje obaveštenja generalnog sekretara o izricanju mera održavanja reda na Prvoj sednici Prvog redovnog zasedanja, održanoj 22. aprila 2024. godine, obaveštenja generalnog sekretara o izricanju mera održavanja reda na Prvoj posebnoj sednici u Četrnaestom sazivu, održanoj 1. maja 2024. godine i obaveštenja generalnog sekretara o izricanju mera održavanja reda na Prvoj posebnoj sednici u Četrnaestom sazivu, održanoj 2. maja 2024. godine

Predsednik Odbora je napomenuo da će Odbor, s obzirom na to da je prihvaćen predlog za objedinjenu raspravu po tačkama dnevnog reda 1.- 8, u skladu sa članom 157. stav 2. Poslovnika, po završetku rasprave odlučivati o svakoj tački dnevnog reda posebno.

Pre nego što je otvorio raspravu, predsednik Odbora je obavestio prisutne da je ostavka Sandre Božić, overena u skladu sa zakonom kojim se uređuje overavanje potpisa, i u zakonskom roku predata na pisarnicu Narodne skupštine; da sednici, na njegov poziv, prisustvuju predstavnici Komisije za kontrolu državne pomoći i Državne revizorske institucije, kako bi obrazložili zahteve za pribavljanje saglasnosti za zapošljavanje novih lica; da ovlašćenje Odbora da odlučuje o zahtevima ove vrste proizilazi iz Zakona o budžetskom sistemu, od 2021. godine.

U vezi sa tačkom 4. koja se odnosi na zahtev Nenada Milojičića, za zakup stana u Beogradu i naknade za odvojeni život od porodice, ukazao je da je Odlukom o poslaničkoj naknadi propisano da Odbor može da odluči da se poslaniku koji nema prebivalište u Beogradu i ne koristi hotelski smeštaj, odobri korišćenje prava na zakup stana u Beogradu i za odovojeni život od porodice. Napomenuo je da je Nenad Milojičić sa prebivalištem u Smederevskoj Palanci, kao i da je dokumentacija koju je priložio uz zahtev uredna.

Povodom zahteva Gorana Spasojevića, narodnog poslanika, pojasnio je da se isti odnosi na davanje pozitivnog mišljenja za obavljanje funkcije zamenika člana Opštinske izborne komisije Mladenovac, u stalnom sastavu.

U vezi sa tačkama 6, 7. i 8. obavestio je prisutne da su članovima Odbora dostavljena obaveštenja generalnog sekretara o merama koje su izrečene narodnim poslanicima zbog povrede reda na sednici Narodne skupštine; da su uz obaveštenja priloženi i izvodi iz stenografskih beležaka; da Odbor na osnovu člana 115. Poslovnika donosi odluku o novčanoj kazni za narodnog poslanika, na osnovu izrečene mere; da se oduzeta novčana sredstva uplaćuju u Fond solidarnosti Narodne skupštine i dodeljuju, prema odluci Odbora, u humanitarne svrhe. Napomenuo je i da na računu Fonda, postoje neraspodeljena sredstva u visini od 83.795,20 dinara.

Dragica Jorgović, član Saveta Komisije za kontrolu državne pomoći i dr Duško Pejović, predsednik Državne revizorske institucije, obrazložili su zahteve za pribavljanje saglasnosti za zasnivanje radnog odnosa sa novim licima u 2024. godini.

Dragica Jorgović je pojasnila da u Komisiji postoji potreba za zasnivanjem radnog odnosa sa šest novih lica, prema strukturi iz podnetog zahteva; da je Ministarstva finansija dalo saglasnost na Kadrovski plan Komisije za 2024. godinu, te da postoje obezbeđena sredstva za isplatu plata za novozaposlene, napomenuvši da je od sistematizovanog broja izvršioca, u Komisiji trenuto popunjeno oko 60%.

Dr Duško Pejović, predsednik Državne revizorske institucije, ukazao je da je DRI podnetim zahevom opredelila potrebu za zapošljavanjem 24 izvršilaca, od kojih je 20 sa stečenim visokim obrazovanjem i četiri izvršioca sa završenom srednjom školom; da su za zapošljavanje ovih lica obezbeđena finansijska sredstava za isplatu plata, budući da je Ministarstvo finansija dalo saglasnost na Kadrovski plan DRI za 2024. godinu; da je DRI u prošloj godini, na osnovu odluke Odbora, sprovela devet konkursa, te da je zbog obimne procedure realizovan deo planiranog popunjavanja kadrova, te da je iz tog razloga zahtev ponovljen za ovu godinu.

U diskusiji su učestvovali Milenko Jovanov, Miroslav Aleksić, Dragana Rakić i Jelena Milošević.

Dragana Rakić je upitala predsednika DRI iz kojih razloga procedura sprovođenja konkursa u vezi sa prijemom kadrova toliko dugo traje; povodom zahteva Gorana Spasojevića da uz funkciju narodnog poslanika obavlja i funkciju zamenika člana Opštinske izborne komisije Mladenovac, skrenula je pažnju da je sin imenovanog kandidat na lokalnim izborima u Mladenovcu, da smatra da se iz tog razloga G. Spasojević nalazi u sukobu interesa, te da neće glasati za zahtev. Povodom izrečenih mera održavanja reda na sednici Narodne skupštine istakla je da, po njenom mišljenju, Poslovnik apsolutno treba da se primenjuje, da poslanici koji ga krše treba da budu kažnjeni ali da u tome treba biti objektivan i kažnjavati i poslanike iz pozicije, ne samo iz opozicije. Iako je ovog puta, kako je navela, kažnjen jedan poslanik pozicije, smatra da je bilo i drugih poslanika iz redova vlasti koji su zaslužili da budu kažnjeni zbog svog ponašanja.

Predsednik Odbora je, u vezi sa napomenom Drage Rakić povodom zahteva Gorana Spasojevića, ukazao da Odbor treba da utvrdi samo da li funkcija narodnog poslanika onemogućava imenovanog da istovremeno obavlja i funkciju zamenika člana OIK-a; da mišljenje Odbora nije obavezujuće za Agenciju za sprečavanje korupcije, ali da je navedena situacija svakako za razmatranje kako Opštinske izborne komisije, tako i Agencije za sprečavanje korupcije.

U vezi sa iznetim navodima povodom kazni koje su na dnevnom redu, predsednik Odbora je ukazao da ni jedna mera nije izrečena zbog govora poslanika, već zbog njihovog grubog kršenja Poslovnika.

Duško Pejović je povodom pitanja Dragane Rakić pojasnio da je DRI u prošloj godini, posle pozitivne odluke Odbora, raspisala devet konkursa, jer se za sedam radnih mesta raspisivao poseban konkurs; da se nakon popune određenog radnog mesta vrše hijerarhijska pomeranja u Službi, oslobađaju se mesta koja postaju upražnjena i za koja se tada raspisuje konkurs, tako da se iz tog razloga jednim konkursom ne mogu popuniti sva upražnjena radna mesta.

Miroslav Aleksić je, povodom mera izrečenih na sednici Skupštine napomenuo da svako ko zasluži opomenu treba da bude kažnjen ali je ukazao da je Borislavu Novakoviću izrečena mera po članu 111. Poslovnika – udaljenje sa sednice Narodne skupštine, i da je ova mera, po njegovom mišljenju diskutabilna, jer navedeni član predviđa da se udaljenje sa sednice Narodne skupštine može izreći i u slučaju fizičkog napada ili ako su prethodno izrečene dve mere, pa iz tog razloga postavlja pitanje koja će se sankcija primeniti za imenovanog u konkretnoj situaciji. U nastavku izlaganja, upitao je Duška Pejovića, koji je razlog što je Instituciju napustilo više od 70 zaposlenih, od trenutka njegovog preuzimanja funkcije predsednika Saveta DRI, pa je neophodno zaposliti 24 novih lica.

Predsednik Odbora je dao pojašnjenje u vezi sa merom održavanja reda na sednici Narodne skupštine koja je izrečena B. Novakoviću, rekavši da je za istu predviđena novčana sankcija u visini od 50% osnovne plate narodnog poslanika, da je obaveza Odbora da tu sankciju sprovede, da Odbor ne može da menja odluku predsedavajućeg jer nije drugostepeni organ, istakavši da predsednik Narodne skupštine izrečenu meru nije sprovela do kraja, kako to predviđa Poslovnik, jer imenovanog poslanika nije udaljila iz sale.

Duško Pejović je, u vezi sa zapošljavanjem u DRI, odnosno u vezi sa odlascima i dolascima zaposlenih, naglasio da je s tim u vezi potrebno baratati tačnim podacima; da je u 2023. godini zaposleno 23 lica a da je Instituciju napustilo 17, od kojih petoro zbog odlaska u penziju, jedno usled smrti, devetoro sporazumno i dvoje lica sporazumom o preuzimanju; da je najviše lica prešlo u strane firme koje nude veće plate i da se radi o licima koja su u DRI bila na nižim pozicijama – u zvanju savetnika, odnosno mlađih savetnika; da je uslov za napredovanje po platnim razredima dve godine; da Instituciju nisu napustili viši savetnici, odnosno državni ili ovlašćeni revizori.

Miroslav Aleksić je rekao da uvažava razlog da zaposleni odlaze zbog boljih ponuda međutim, naglasio je da u periodu od kada je D. Pejović izabran za predsednika Saveta DRI, da je od 350 zaposlenih, Instituciju napustilo 70 lica, iz čega proizilazi odliv kadra od oko 20%; da se iz tog razloga vrše prijemi novih lica, i da je to zabrinjavajuće budući da se radi o ozbiljnim poslovima kao što je kontrola trošenja državnog novca.

Duško Pejović se nije složio sa računicom koju je izneo M. Aleksić, napomenuvši da se računa godišnja stopa, koja za 2023. godinu iznosi 3% jer je od 331 zaposlenih Instutuciju napustilo 17, odnosno 11 lica; ako se odliv kadrova računa za pet godina to je, kako je naveo pet puta 11 lica u proseku ili pet puta 331 i opet je rezultat 3% fluktuacije, napomenuvši da je DRI rasadnik kadrova.

Dragana Rakić se nije složila sa argumentima D. Pejovića, upitavši da ako već odlaze mlađi kadrovi zbog boljih plata, zbog čega ne odlaze i zaposleni na najvišim pozicijama, naglasivši da joj nije jasna računica po kojoj fluktuacija iznosi 3% ako je za pet godina otišlo 70 zaposlenih.

Jelena Milošević je navela da su se pisanim putem obraćali DRI zbog nenamenskog korišćenja finansijskih sredstava Štaba za vanredne situacije Niša, koje je, kako je navela, kasnije i dokazano; da od DRI, tim povodom, nije dostavljen nikakav odgovor; da se Grad Niš povodom zahteva za pristup informacijama od javnog značaja pravdao da je kontrola DRI u toku, te da iz tog razloga ne mogu da dostave traženu dokumentaciju; dalje je upitala predsednika Saveta DRI, šta se dešava kada se tokom kontrole utvrdi nenamensko trošenje budžetskih sredstava, konkretno kada je u pitanju jug Srbije, jer je, čitajući izveštaje DRI o sprovedenim kontrolama saznala, kako je navela, neverovatne stvari koje su u tim izveštajima konstatovane.

Predsednik Saveta DRI je pojasnio da nakon izvršene kontrole i utvrđenih nepravilnosti, DRI podnosi prijave nadležnim državnim organima, u skladu sa zakonom.

\* \* \*

Po zaključenju diskusije, Odbor je odlučivao o svakoj tački dnevnog reda pojedinačno.

Odbor je, povodom **Prve tačke dnevnog reda**, na predlog predsednika, jednoglasno, usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Sandre Božić, izabrane sa Izborne liste „ALEKSANDAR VUČIĆ - Srbija ne sme da stane“, nastupio slučaj iz člana 131. stav 2. tačka 6) Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština, u smislu člana 133. istog zakona, konstatuje da je imenovanoj prestao mandat narodnog poslanika.

Popunjavanje upražnjenog poslaničkog mesta izvršiće se dodeljivanjem mandata drugom kandidatu u skladu sa čl. 134. i 135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

Odbor je, povodom **Druge tačke dnevnog reda**, na predlog predsednika, većinom glasova, usvojio Predlog odluke o davanju saglasnosti Komisiji za kontrolu državne pomoći za zapošljavanje 6 novih lica, prema strukturi iz zahteva.

Odbor je, povodom **Treće tačke dnevnog reda**, na predlog predsednika, većinom glasova, usvojio Predlog odluke o davanju saglasnosti Državnoj revizorskoj instituciji za zapošljavanje 24 nova lica, prema strukturi iz zahteva.

Odbor je, povodom **Četvrte tačke dnevnog reda**, na predlog predsednika, jednoglasno prihvatio zahtev narodnog poslanika Nenada Milojičića, i doneo Rešenje o ostvarivanju prava na isplatu mesečne naknade na ime zakupa stana u Beogradu i Rešenje o ostvarivanje prava na naknadu za odvojeni život od porodice, počev od 18. aprila 2024. godine.

Odbor je, povodom **Pete tačke dnevnog reda**, na predlog predsednika, većinom glasova, prihvatio zahtev i dao pozitivno mišljenje Goranu Spasojeviću, da uz funkciju narodnog poslanika, obavlja i funkciju zamenika člana Opštinske izborne komisije Mladenovac, u stalnom sastavu.

Odbor je, povodom **Šeste tačke dnevnog reda**, na predlog predsednika, većinom glasova, doneo odluku o novčanoj kazni:

- kojom se Aleksandar Jovanović, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena);

- kojom se Srđan Milivojević, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena).

Odbor je, povodom **Sedme tačke dnevnog reda**, na predlog predsednika, većinom glasova, doneo odluku o novčanoj kazni:

- kojom se Borislav Novaković, narodni poslanik na stalnom radu u Narodnoj skupštini, kažnjava novčanom kaznom u visini od 50% osnovne plate u iznosu od 57.609,16 dinara (mera udaljenja sa sednice Narodne skukpštine);

- kojom se Srđan Milivojević, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena);

- kojom se Radoslav Milojičić, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena);

- kojom se Aleksandar Jovanović, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena).

Odbor je, povodom **Osme tačke dnevnog reda,** na predlog predsednika, većinom glasova, doneo odluku o novčanoj kazni:

- kojom se Aleksandar Jovanović, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena);

- kojom se Radoslav Milojičić, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena);

- kojom se Radomir Lazović, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena).

**Deveta tačka dnevnog reda:** Utvrđivanje predloga odluke o izmenama Odluke o organizaciji i radu Službe Narodne skupštine

Predsednik Odbora je napomenuo da je prilikom predlaganja dopune dnevnog reda, ukratko pojasnio razloge zbog kojih se predlaže donošenje odluke o izmenama Odluke o organizaciji i radu Službe Narodne skupštine; da je osnovna odluka doneta 2018. godine; da je članom 68. stav 4. Zakona o Narodnoj skupštini i članom 65. stav 1. alineja osma Poslovnika Narodne skupštine, utvrđeno da se organizacija i rad Službe Narodne skupštine uređuje odlukom Narodne skupštine, na predlog Odbora.

Osim razloga koji se odnosi na obrazovanje stalne službe Rika (u vezi sa preporukom ODIHRA) ukazao je da se predloženim izmenama omogućava organizaciono prilagođavanje Službe Narodne skupštine novim okolnostima i potrebama razvoja procesa rada unutar same Narodne skupštine, jer se uvodi jednostavnija procedura za sprovođenje budućih promena u organizacionoj strukturi Službe Narodne skupštine, na nivou osnovnih unutrašnjih jedinica. Predlogom se predviđa da se promene vrše preko Odbora, što je mnogo efikasnije, nego da se opterećuje plenum.

Diskusije nije bilo.

Na predlog predsednika, Odbor je jednoglasno utvrdio Predlog odluke o izmenama Odluke o organizaciji i radu Službe Narodne skupštine, u tekstu koji je dostavljen. Predlog odluke, saglasno članu 68. stav 4. Zakona o Narodnoj skupštini i članu 65. stav 1. alineja osma Poslovnika Narodne skupštine, biće dostavljen Narodnoj skupštini na razmatranje.

Na predlog predsednika, Odbor je jednoglasno odlučio da predloži Narodnoj skupštini da, saglasno članu 167. i članu 193. Poslovnika, Predlog odluke razmatra i donese po hitnom postupku.

Na predlog predsednika, Odbor je jednoglasno odredio predsednika Odbora za predstavnika predlagača na sednici Narodne skupštine.

\*\*\*

Sednica je završena u 12,05 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov